Allerede i filmens tidlige og eksperimentelle barndom på 1890-tallet fantes det en populær stumfilmsjanger som på engelsk ble kalt «phantom ride», der man monterte et kamera frampå et tog eller et annet kjøretøy og tok opp film mens toget gikk framover. American Mutoscope and Biograph Companys "The Haverstraw Tunnel" fra 1897 regnes som den første og er 1538 bilderuter lang. En annen lignende film er Georges Méliès' "Panorama pris d'un train en marche" () fra 1898, hvor kameraet er montert på taket av en av vognene i toget. Et annet eksempel er Miles Brothers' "A Trip Down Market Street" fra 1906 som er en 13 minutter lang film tatt opp fra et kamera montert på en av San Franciscos kabelsporvogner som kjører langs Market Street fra 8th Street og ned mot Ferry Building. Opptaket er gjort bare få dager før det store jordskjelvet og etterfølgende branninfernoet og er dermed også av historisk betydning.